pythainlp/thaigov-v2-corpus-22032023 huggingface dataset:
วันอังคารที่ 28 กันยายน 2564
“สุริยะ” สั่ง กรอ. เดินหน้าพัฒนาและยกระดับผู้รับบำบัดกำจัดของเสียอันตรายภาคอุตสาหกรรม
นโยบายส่งเสริมการจัดการของเสียที่เกิดจากภาคอุตสาหกรรมให้มีประสิทธิภาพ ดันผู้ประกอบการน้ำดีเข้าสู่ระบบอนุญาตอัตโนมัติ (AI) หวังสร้างมาตรฐานการปฏิบัติงานที่ดีแก่ผู้รับบำบัดและกำจัดของเสีย
สุริยะ สั่งการกรมโรงงานอุตสาหกรรมเดินหน้านโยบายส่งเสริมการจัดการของเสียที่เกิดจาก ภาคอุตสาหกรรมให้มีประสิทธิภาพ ดันผู้ประกอบการน้ำดีเข้าสู่ระบบอนุญาตอัตโนมัติ (AI) หวังสร้างมาตรฐานการปฏิบัติงานที่ดีแก่ผู้รับบำบัดและกำจัดของเสีย เพื่อเป็นแรงผลักดันให้ภาคอุตสาหกรรมก้าว ไปสู่การพัฒนาและสร้างจิตสำนึกในการรักษาสิ่งแวดล้อม
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม (รวอ.) เปิดเผยว่า ได้สั่งการให้
กรมโรงงานอุตสาหกรรมเร่งดำเนินการพัฒนามาตรฐานการจัดการหรือการให้บริการกำจัดและบำบัดสิ่งปฏิกูลของผู้ให้บริการให้ได้มาตรฐานตามหลักวิชาการและถูกต้องตามกฎหมายได้อย่างเหมาะสมมากที่สุด และสร้าง จิตสำนึกในการรักษาสิ่งแวดล้อม โดยผลักดันให้ผู้ประกอบการเข้าสู่ระบบอนุญาตอัตโนมัติ (AI) ซึ่งการ ดำเนินการดังกล่าวเป็นการยกระดับการทำงานของกระทรวงอุตสาหกรรมที่จะขับเคลื่อนประเทศเข้าสู่ความ เป็น Digital Government ตามนโยบาย Thailand 4.0 ของรัฐบาล สอดรับกับแผนพัฒนาเศรษฐกิจและสังคม แห่งชาติฉบับที่ 12 ยุทธศาสตร์ที่ 4 การเติบโตที่เป็นมิตรกับสิ่งแวดล้อมเพื่อการพัฒนาอย่างยั่งยืน
ด้านนายประกอบ วิวิธจินดา อธิบดีกรมโรงงานอุตสาหกรรม (อรอ.) กล่าวว่า กรมโรงงานอุตสาหกรรมได้ดำเนินโครงการพัฒนาและยกระดับผู้ประกอบการจัดการของเสียอันตรายภาคอุตสาหกรรม โดยดำเนินการอย่างต่อเนื่องมาตั้งแต่ปี 2553 และในปีงบประมาณ 2564 มีโรงงานเข้าร่วมโครงการฯ จำนวนทั้งสิ้น 34 โรงงาน โดยโรงงานที่เข้าร่วมโครงการฯ จะต้องผ่านการอบรมเชิงปฏิบัติการพร้อมทั้งดำเนินการไปควบคู่ กับให้คำปรึกษา และเข้ารับการตรวจประเมินโรงงานเพื่อยกระดับการปฏิบัติงานให้สอดคล้องกับเกณฑ์ มาตรฐานการปฏิบัติงานที่ดี ซึ่งจำแนกเป็น 2 กลุ่ม ได้แก่กลุ่มมาตรฐานการปฏิบัติงานที่ดีทั่วไปและกลุ่ม มาตรฐานเฉพาะสำหรับการเข้าสู่ระบบอนุญาตอัตโนมัติโดยความเห็นชอบของกรมโรงงานอุตสาหกรรม ผลสำเร็จของการดำเนินงาน มีโรงงานที่ได้รับรางวัลมาตรฐานโรงงานจัดการกากอุตสาหกรรม จำนวน 25 โรงงาน แบ่งเป็นรางวัลระดับ Gold Plus จำนวน 1 โรงงาน เหรียญทอง จำนวน 20 โรงงาน เหรียญเงิน จำนวน 2 โรงงาน และเหรียญทองแดง จำนวน 2 โรงงาน กรอ. จึงจัดพิธีมอบรางวัลมาตรฐานโรงงานจัดการกากอุตสาหกรรม ประจำปี 2564 ขึ้นผ่านสื่ออิเล็กทรอนิกส์ (Video Conference) เมื่อวันอังคารที่ 21 กันยายน 2564 เพื่อแสดงถึงความมุ่งมั่นและความร่วมมือระหว่างภาครัฐและเอกชนในการร่วมกันบริหารจัดการของเสียอย่าง ยั่งยืนต่อไป
“โครงการพัฒนาและยกระดับผู้ประกอบการจัดการของเสียอันตรายภาคอุตสาหกรรม มีวัตถุประสงค์ เพื่อยกระดับการให้บริการและการประกอบกิจการจัดการของเสียให้เป็นมาตรฐานเกิดการจัดการของเสียอย่างยั่งยืนโดยความร่วมมือจากทั้งผู้ก่อกำเนิดกากของเสีย รวมถึงผู้รับบำบัดและกำจัดกากของเสีย ซึ่งในปี 2562 กรอ. ได้พัฒนาระบบอนุญาตอัตโนมัติ (AI : Artificial Intelligence) ช่วยให้ผู้ประกอบการสามารถยื่นคำขออนุญาต นำสิ่งปฏิกูลออกนอกบริเวณโรงงาน (สก.2) ผ่านระบบอิเล็กทรอนิกส์ เพื่ออำนวยความสะดวกรวดเร็วและลด ขั้นตอนการดำเนินงานให้แก่ผู้ประกอบการ ทั้งนี้ กรอ. ยังคงเร่งผลักดันโรงงานให้มีการพัฒนามาตรฐานเพื่อ เข้าสู่ระบบการอนุญาตอัตโนมัติ ภายใต้หลักเกณฑ์ที่กำหนดอย่างต่อเนื่อง เพื่อให้การบริหารจัดการของเสีย เป็นไปอย่างมีประสิทธิภาพเพื่อการพัฒนาอย่างยั่งยืน” นายประกอบ กล่าวปิดท้าย
วันอังคารที่ 12 กรกฎาคม 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กำชับกรมเจ้าท่าเข้มงวดความปลอดภัยทางน้ำช่วงเทศกาลวันหยุดยาวเดือน ก.ค. 65
...
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า ในช่วงวันหยุดเดือนกรกฎาคม 2565 วันอาสาฬหบูชาและวันเข้าพรรษา ระหว่างวันที่ 13 - 17 ก.ค.65 และวันเฉลิมพระชนมพรรษาพระบาทสมเด็จพระเจ้าอยู่หัว ระหว่างวันที่ 28 - 31 ก.ค.65 เป็นวันหยุดยาวต่อเนื่องหลายวัน คาดว่า จะมีประชาชน และนักท่องเที่ยว เดินทางกลับภูมิลำเนา และเดินทางท่องเที่ยวตามแหล่งท่องเที่ยวทางน้ำที่สำคัญ ๆ เป็นจำนวนมาก ตนจึงได้สั่งการให้กรมเจ้าท่าเตรียมความพร้อมเพื่ออำนวยความสะดวก และความปลอดภัยรองรับการเดินทางของประชาชน พร้อมกำชับดูแลเรื่องความปลอดภัยขั้นสูงสุด เพื่อลดการสูญเสีย ทั้งชีวิตและทรัพย์สิน และห่างไกล COVID-19 โดยกำหนดแผนการปฏิบัติและมาตรการเพื่อความปลอดภัยในช่วงวันหยุดยาว ดังนี้
1. การเตรียมความพร้อม กำหนดแผนการปฏิบัติและมาตรการเพื่อความปลอดภัย ออกประกาศ คำสั่ง ที่เกี่ยวข้อง
2. ตั้งศูนย์อำนวยความปลอดภัยทางน้ำ ส่วนกลาง 2 จุด และส่วนภูมิภาค 70 จุด รวม 72 จุด พร้อมทั้งเตรียมกำลังพล และเรือรักษาการณ์ ในการดูแลรักษาความปลอดภัยทางน้ำพร้อมกำหนดขั้นตอนการปฏิบัติ ประสานหน่วยงานที่เกี่ยวข้องบูรณาการการปฏิบัติงาน และการช่วยเหลือผู้ประสบภัยทางน้ำ
3. กำหนดมาตรการช่วยเหลือกรณีเกิดอุบัติเหตุทางน้ำของศูนย์ความปลอดภัยทางน้ำและเจ้าหน้าที่ผู้ปฏิบัติงาน เพื่อให้การช่วยเหลือเป็นไปด้วยความรวดเร็ว ทันที
4. เฝ้าระวังป้องกันและควบคุมโรคติดเชื้อไวรัส COVID-19 โดยให้ปฏิบัติตามแนวทางมาตรการของหน่วยงานด้านสาธารณสุข ทั้งในส่วนของผู้ประกอบการเรือ ผู้ประกอบการท่าเรือ และผู้โดยสาร
นายอธิรัฐ กล่าวว่า ขอความร่วมมือประชาชน และนักท่องเที่ยว โปรดเชื่อฟังเจ้าหน้าที่ ประจำท่าเทียบเรือ ระมัดระวังในการขึ้น - ลงเรือ สวมใส่เสื้อชูชีพ และหน้ากากอนามัย ตลอดเวลา ขณะเดินทางทางน้ำ เพื่อความปลอดภัยและลดการเกิดอุบัติเหตุ ทั้งนี้ หากประชาชนพบเหตุความไม่ปลอดภัยทางน้ำ หรือต้องการความช่วยเหลือจากเจ้าหน้าที่ โทรศัพท์แจ้งได้ที่ 02-639-4782, 02-233-1311-8 ต่อ 353 หรือที่สายด่วน กรมเจ้าท่า 1199 ตลอด 24 ชั่วโมง
วันอาทิตย์ที่ 20 มิถุนายน 2564
ตรวจเยี่ยมกลุ่มผู้ปลูกส้มโชกุน จ.นราธิวาส
‘รมช.มนัญญา’ ตรวจเยี่ยมกลุ่มผู้ปลูกส้มโชกุน จ.นราธิวาส พร้อมมอบใบรับรองมาตรฐาน GAP หนุนเกษตรกรเข้าระบบยกระดับฟาร์มสู่สากล
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวในโอกาสเป็นประธานพิธีมอบใบรับรองมาตรฐานการผลิตสินค้าเกษตร GAP แก่ตัวแทนเกษตรกรจำนวน 5 ราย ณ กลุ่มผู้ปลูกส้มโชกุน บ้านน้ำขาว ตำบลกายูคละ อำเภอแว้ง จังหวัดนราธิวาส โดยมี นายเจษฎา จิตรัตน์ ผู้ว่าราชการจังหวัดนราธิวาส นายพิเชษฐ์ วิริยะพาหะ อธิบดีกรมวิชาการเกษตร นายวิวัตห์ชัย พันธุ์วา รองอธิบดีกรมส่งเสริมสหกรณ์ นายพจน์ภิรัชต์ เนียมจุ้ย รองอธิบดีกรมตรวจบัญชีสหกรณ์ เข้าร่วม ว่า การส่งเสริมสินค้าเกษตรให้ได้คุณภาพและมาตรฐานเป็นนโยบายสําคัญของกระทรวงเกษตรและสหกรณ์ เนื่องจากปัจจุบันผู้บริโภคมีความห่วงใยสุขภาพ ให้ความสําคัญกับการเลือกซื้อสินค้าเกษตรที่มีความปลอดภัยได้คุณภาพและมาตรฐาน ในขณะเดียวกันการค้าสินค้าเกษตรระหว่างประเทศได้นํามาตรการด้านสุขอนามัยพืช และความปลอดภัยด้านอาหารมาเป็นเงื่อนไขทางการค้ามากขึ้น อีกทั้งขณะนี้มีการรวมตัวเป็นประชาคมเศรษฐกิจอาเซียน ทําให้มีการเคลื่อนย้ายสินค้าเกษตรอย่างมีเสรีมากขึ้น ซึ่งจะมีผลกระทบต่อการค้าระหว่างไทยกับประเทศอาเซียนด้วยกันและกับประเทศอื่นๆ โดยประเทศไทยจําเป็นต้องพัฒนาการผลิตสินค้าเกษตรให้มีคุณภาพและมาตรฐานเทียบเท่ากับมาตรฐานสากล เพื่อให้ผลผลิตสินค้าเกษตรเป็นที่น่าเชื่อถือและยอมรับ จึงควรมีการสนับสนุนเกษตรกรผู้ผลิตเข้าสู่ระบบรับรองมาตรฐาน GAP ระดับฟาร์มมากขึ้น
ทั้งนี้ ศูนย์วิจัยและพัฒนาการเกษตรนราธิวาสเป็นหน่วยงานในสังกัดกรมวิชาการเกษตร มีภารกิจรับผลิตชอบโครงการยกระดับคุณภาพมาตรฐานสินค้าเกษตร โดยมีจุดมุ่งหมายเพื่อตรวจรับรองมาตรฐานการผลิตพืช เพื่อให้มีการพัฒนาระบบการผลิตสินค้าเกษตรที่ปลอดภัยทั้งผู้ผลิต ผู้บริโภคและเป็นมิตรต่อสิ่งแวดล้อม ตลอดห่วงโซ่อุปทาน เกษตรกรมีคุณภาพชีวิตที่ดีขึ้นและยั่งยืน ซึ่งจังหวัดนราธิวาส มีพื้นที่ทำการเกษตรทั้งหมด 1,500,000 ไร่ โดยแบ่งเป็นพื้นที่ปลูกไม้ผลประมาณ 140,000 ไร่ ปาล์มน้ำมันประมาณ 67,000 ไร่ และพืชผักประมาณ 11,000 ไร่ โดยในจำนวนพื้นที่ทำการเกษตรทั้งหมดนี้ มีเกษตรกรที่ได้รับการรับรองมาตรฐานการผลิตสินค้าเกษตร GAP จำนวน 1,663 ราย จำนวนแปลงทั้งหมด 1,708 แปลง เป็นพื้นที่ประมาณ 4,600 ไร่ โดยในพื้นที่อำเภอแว้ง มีเกษตรกรผู้ปลูกส้มโชกุนที่ได้รับการรับรองมาตรฐานการผลิตสินค้าเกษตร GAP จำนวน 16 ราย 18 แปลง บนพื้นที่ 11 ไร่.
โอกาสนี้ รมช.มนัญญา ได้พบปะเกษตรกรกลุ่มผู้ปลูกส้มโชกุน พร้อมชมการสาธิตวิธีการคัดเลือกส้มโชกุน จากนายถวิล ศรีจันลาน เจ้าของแปลงส้มโชกุน GAP ตลอดจนเยี่ยมชมสวนส้มโชกุน ณ กลุ่มผู้ปลูกส้มโชกุน บ้านน้ำขาว ตำบลกายูคละ อำเภอแว้ง จังหวัดนราธิวาส
วันเสาร์ที่ 3 กรกฎาคม 2564
อนุทิน เผย สธ.พร้อมเยียวยาครอบครัว อสม.ที่เสียชีวิตหลังฉีดวัคซีน
รองนายกรัฐมนตรีและรัฐมนตรีว่าการกระทรวงสาธารณสุข เผยกระทรวงสาธารณสุขพร้อมเยียวยาครอบครัว อสม. อ.เชียงแสน จ.เชียงราย ที่เสียชีวิต ภายหลังฉีดวัคซีน 2 วัน ขณะนี้อยู่ระหว่างการชันสูตรและส่งผลให้คณะกรรมการ AEFI พิจารณา
วันนี้ (3 กรกฎาคม 2564) ที่โรงพยาบาลเทิง อ.เทิง จ.เชียงราย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังลงพื้นที่ติดตามสถานการณ์โรคโควิด 19 ในพื้นที่จ.เชียงราย กรณีอาสาสมัครสาธารณสุขประจำหมู่บ้าน (อสม.) ในพื้นที่ อ.เชียงแสน ที่เสียชีวิต 1 ราย ภายหลังฉีดวัคซีนซิโนแวค เข็มแรกเพียง 2 วัน
นายอนุทินกล่าวว่า ขอแสดงความเสียใจกับครอบครัวผู้เสียชีวิต ซึ่งขณะนี้อยู่ระหว่างรอผลชันสูตรจากโรงพยาบาลมหาราชนครเชียงใหม่ ว่าผู้เสียชีวิตมีโรคประจำตัวหรือไม่ และจะนำผลการชันสูตรเสนอต่อคณะผู้เชี่ยวชาญAEFIที่ประกอบด้วยผู้เชี่ยวชาญพิจารณา หากเกี่ยวข้องกับวัคซีนสำนักงานหลักประกันสุขภาพแห่งชาติจะมอบเงินเยียวยา เบื้องต้นได้สั่งการให้หน่วยงานที่เกี่ยวข้องช่วยเหลืออย่างเต็มที่ ในส่วนสิทธิ์ของ อสม. จะได้รับเงินช่วยเหลือจากกองทุนฌาปนกิจสงเคราะห์
นายอนุทินกล่าวต่อว่า สำหรับกรณีการเสียชีวิตภายหลังฉีดวัคซีนนั้น ยังถือว่าพบน้อยมาก ขอให้อสม. และประชาชนเข้ารับการฉีดวัคซีน เพราะวัคซีนไม่ทำอันตรายต่อชีวิตและสุขภาพ หากติดเชื้อวัคซีนจะช่วยลดความรุนแรงของโรคและลดการเสียชีวิต
*****************************3กรกฎาคม2564
วันพุธที่ 22 มิถุนายน 2565
ดีอีเอส ร่วมเวทีทบทวนวาระและกำหนดการประชุม ก่อนการประชุมใหญ่สหภาพไปรษณีย์แห่งเอเชียและแปซิฟิก สมัยที่ 13
ดีอีเอส ร่วมเวทีทบทวนวาระและกำหนดการประชุม ก่อนการประชุมใหญ่สหภาพไปรษณีย์แห่งเอเชียและแปซิฟิก สมัยที่ 13
เมื่อวันที่ 22 มิถุนายน 2565 นายณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม เข้าร่วมประชุมเตรียมการประชุมใหญ่สหภาพไปรษณีย์แห่งเอเชียและแปซิฟิก สมัยที่ 13 (Virtual Meeting for Congress Planning) ผ่านระบบการประชุมทางไกล โดยมีประเด็นการประชุมที่สำคัญ อาทิ ทบทวนวาระและกำหนดการประชุม 13thAPPU ซึ่งท่าทีของไทยอยู่ระหว่างรวบรวมข้อมูลเพื่อหารือหน่วยงานที่เกี่ยวข้องในการพิจารณาการเลือกตั้งตำแหน่งเลขาธิการ APPU ประเด็นโครงสร้างของ APPU ในช่วงปี ค.ศ. 2022-2026 ซึ่ง APPU ได้มีการทบทวนเพื่อนำเสนอตั้งคณะกรรมการและคณะทำงานด้านต่างๆ โดยไทยได้แจ้งเข้าสมัครเข้าร่วมเป็นคณะกรรมการและคณะทำงานทุกคณะ และประเด็นข้อมูลเกี่ยวกับการประชุม Congress ของเจ้าภาพการประชุม ท่าทีของไทยได้แจ้งความเห็นให้ APPU เพิ่มเติมร่างแนวทางข้อกำหนดและแก้ไขข้อบังคับการประชุมในประเด็นกรณีลงมติลับหรือลงมติที่ไม่ได้ผ่านระบบอิเล็กทรอนิกส์ เป็นต้น
*********************
วันจันทร์ที่ 25 เมษายน 2565
รมว.พม. ลงพื้นที่ จ.ขอนแก่น ติดตามความคืบหน้า บ้านเคหะสุขประชา บ้านเช่าราคาถูก พร้อมอาชีพ สำหรับผู้มีรายได้น้อย
รมว.พม. ลงพื้นที่ จ.ขอนแก่น ติดตามความคืบหน้า บ้านเคหะสุขประชา บ้านเช่าราคาถูก พร้อมอาชีพ สำหรับผู้มีรายได้น้อย
เมื่อวันที่ 22 เม.ย. 65เวลา 09.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)และคณะผู้บริหาร ลงพื้นที่ จังหวัดขอนแก่น เพื่อตรวจเยี่ยมและติดตามความคืบหน้าการก่อสร้างโครงการบ้านเช่าสำหรับผู้มีรายได้น้อย บ้านเคหะสุขประชา ตำบลบ้านเป็ด และตำบลเมืองเก่า อำเภอเมือง จังหวัดขอนแก่น
นายจุติกล่าวว่า โครงการบ้านเช่าสำหรับผู้มีรายได้น้อย บ้านเคหะสุขประชา เป็นโครงการบ้านเช่าสำหรับผู้มีรายได้น้อยของการเคหะแห่งชาติ (กคช.) ซึ่งเป็นการพัฒนาโครงการที่อยู่อาศัย เพื่อแก้ไขปัญหาความยากจนแบบพุ่งเป้า อย่างบูรณาการ ด้วยการทำงานร่วมกันระหว่าง 20 กระทรวง โดยจะช่วยกันหาวิธีช่วยเหลือและแก้ไขปัญหาต่างๆ เนื่องจากมีหนี้ครัวเรือน ถึงแม้ว่าปัญหาที่มีอยู่นั้นอาจจะสามารถแก้ไขได้ไม่ครบทุกปัญหา แต่จะพยายามทำให้ได้มากที่สุดเท่าที่จะทำได้ ในวันนี้ ตนพร้อมด้วยผู้ว่าการการเคหะแห่งชาติ และทีมผู้บริหารกระทรวง พม. ได้มารับฟังปัญหาของพี่น้องประชาชนในพื้นที่จังหวัดขอนแก่น ณ ตำบลบ้านเป็ด ซึ่งเป็นพื้นที่ที่สามารถใช้ประโยชน์ให้เกิดขึ้นได้ โดยเชื่อว่าจะช่วยทำให้ตำบลบ้านเป็ดมีคนมีงานทำและเศรษฐกิจคล่องตัวมากขึ้น แต่เราต้องมาดูสถานที่จริงว่า สามารถทำได้มากน้อยแค่ไหน ทั้งนี้ ขอบคุณทุกภาคส่วนทั้งรองผู้ว่าราชการจังหวัดขอนแก่น นายอำเภอ และนายกเทศมนตรีตำบลบ้านเป็ด ที่เข้ามาร่วมกันทำงานเพื่อพัฒนาจังหวัดขอนแก่น ซึ่งเชื่อว่าจะเป็นจังหวัดชูโรงให้กับประเทศไทยในการค้าขายกับประเทศเพื่อนบ้านได้เป็นอย่างดี
นายจุติกล่าวเพิ่มเติมว่า สำหรับโครงการบ้านเช่าสำหรับผู้มีรายได้น้อย บ้านสุขประชา เป็นบ้านให้เช่าในราคาถูกกว่าเอกชน พร้อมทั้งสิ่งที่พิเศษ คือ การช่วยพัฒนาอาชีพให้กับลูกบ้านได้มีอาชีพ มีรายได้ เพราะฉะนั้น เราจะสามารถแก้ไขปัญหาความเหลื่อมล้ำ ความยากจนได้ ต้องเริ่มที่ 1. ลดหนี้ครัวเรือน 2. ลดค่าใช้จ่ายเช่น ลดค่าเช่าที่อยู่อาศัย และ 3. มีรายได้เพิ่ม อาชีพเสริม อาชีพใหม่ ซึ่งสอดคล้องกับนโยบายของรัฐบาล ทั้งนี้ ตำบลบ้านเป็ด อำเภอเมือง จังหวัดขอนแก่น นับเป็นจุดแรกของภาคอีสาน ที่สามารถทำให้สำเร็จได้ ถ้าทำให้ดีแล้ว ประชาชนจะได้ประโยชน์เต็มๆ อย่างไรก็ตาม โครงการนี้ไม่ได้สร้างขึ้นมาเพื่อขายและทำกำไรเชิงพาณิชย์ แต่ทำกำไรเชิงสังคมแทน คือ ทำให้คนที่อยู่ได้มีอาชีพ มีความสุข และมีค่าใช้จ่ายที่ต่ำ ซึ่งกระทรวง พม. โดย กคช. ยังได้ทำงานร่วมกับบริษัท บางจาก ในเรื่องพลังงานทดแทนจากแสงอาทิตย์ และเรื่องขยะเชิงรายได้ เพื่อมาช่วยลดค่าใช้จ่ายของครอบครัวอีกด้วย
วันพฤหัสบดีที่ 22 กรกฎาคม 2564
สธ. ให้ สสจ. และรพ.ในต่างจังหวัด เตรียมรับผู้ป่วยโควิด 19 กลับภูมิลำเนา
ปลัดกระทรวงสาธารณสุข สั่งการให้นายแพทย์สาธารณสุขจังหวัด และโรงพยาบาลในต่างจังหวัดจัดทำแผนจัดระบบดูแลการแยกกักตัวที่บ้าน (Home Isolation) และการกักตัวในชุมชน (Community Isolation) รองรับผู้ป่วยโควิด 19 กลับภูมิลำเนา
ปลัดกระทรวงสาธารณสุข สั่งการให้นายแพทย์สาธารณสุขจังหวัด และโรงพยาบาลในต่างจังหวัดจัดทำแผนจัดระบบดูแลการแยกกักตัวที่บ้าน (Home Isolation) และการกักตัวในชุมชน (Community Isolation)รองรับผู้ป่วยโควิด 19 กลับภูมิลำเนา พร้อมจัดส่งยาฟาวิพิราเวียร์ให้แต่ละจังหวัด 2 – 3 หมื่นเม็ด วันที่ 24 กรกฎาคม นี้
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า ได้ประชุมทางไกลผ่านระบบวิดีโอสั่งการให้นายแพทย์สาธารณสุขจังหวัด โรงพยาบาลศูนย์/ทั่วไป/ชุมชน ทั่วประเทศ จัดทำแนวทางการบริหารจัดการสถานการณ์โรคโควิด 19 ของแต่ละจังหวัดให้สอดคล้องกับสถานการณ์ในปัจจุบัน เนื่องจากขณะนี้พบจำนวนผู้ติดเชื้อเพิ่มสูงขึ้น และมีความต้องการที่จะเดินทางกลับไปรักษาตัวตามภูมิลำเนาอย่างต่อเนื่อง เพื่อให้การบริหารจัดการในแต่ละจังหวัดเป็นไปด้วยความเรียบร้อย ขอให้ดำเนินการจัดทำแผนรับผู้ป่วยโควิด 19 ที่กลับภูมิลำเนา บริหารจัดการเตียง และระบบดูแลการแยกกักตัวที่บ้าน (Home Isolation) และการกักตัวในชุมชน (Community Isolation) โดยนำแนวทางที่ส่วนกลางกำหนดปรับใช้ให้ตรงกับบริบทแต่ละพื้นที่ นอกจากนี้ได้มอบหมายให้กรมควบคุมโรครับผิดชอบจัดทำกล่องสำหรับดูแลผู้ป่วยเบื้องต้น จัดส่งไปยังจังหวัดต่างๆในการดูแลผู้ป่วยที่เข้าระบบรักษาตัวที่บ้าน ลดอาการป่วยหนักและเสียชีวิต ภายในประกอบด้วย ปรอทวัดไข้ เครื่องวัดออกซิเจนปลายนิ้ว ยาพาราเซตามอล ยาฟ้าทะลายโจร หน้ากากอนามัยและเจลแอลกอฮอล์
นายแพทย์เกียรติภูมิกล่าวต่อว่า สำหรับกลุ่มผู้ป่วยที่ต้องใช้ยาฟาร์วิพิราเวีย ทางส่วนกลางจะจัดส่งยาฟาร์วิพิราเวียไปในจังหวัดต่างๆ ประมาณ 20,000 - 30,000 เม็ด ในวันที่ 24 กรกฎาคม นี้ สำหรับบริหารจัดการภายในจังหวัดเพื่อเกิดความสะดวก รวดเร็ว และทันเวลาในการรักษาผู้ป่วย ในส่วนการตรวจหาเชื้อกลุ่มเสี่ยงในชุมชน ขอให้จังหวัดใช้ชุดตรวจโควิด 19Antigen Test Kit : ATK แทนการตรวจด้วย RT-PCR เพื่อความรวดเร็วในการค้นหา และแยกผู้ติดเชื้อออกจากชุมชน ลดการแพร่ระบาด นำเข้าสู่ระบบการรักษาได้ทันท่วงที และในช่วงเดือนกรกฎาคม-สิงหาคม 2564 แต่ละจังหวัดจะได้รับการจัดสรรวัคซีนลงไปยังพื้นที่ โดยขอให้แต่ละจังหวัดเร่งดำเนินการฉีดให้กับกลุ่มเป้าหมายก่อน คือ ผู้สูงอายุ 60 ปีขึ้นไป หญิงตั้งครรภ์ และผู้ป่วย 7 กลุ่มโรคเรื้อรัง เพื่อลดป่วยรุนแรงและลดการเสียชีวิต
********************************* 22 กรกฎาคม 2564
วันพฤหัสบดีที่ 1 กรกฎาคม 2564
ประกาศ ขสมก. ประจำวันที่ 1 กรกฎาคม 2564 พนักงานติดเชื้อไวรัส COVID-19 จำนวน 6 ราย
ประกาศ ขสมก. ประจำวันที่ 1 กรกฎาคม 2564 พนักงานติดเชื้อไวรัส COVID-19 จำนวน 6 ราย
1) ผู้ช่วยผู้จัดการสาย 136 เขตการเดินรถที่ 4
2) พนักงานเก็บค่าโดยสารรถธรรมดา สาย 101 เขตการเดินรถที่ 5
3) พนักงานเก็บค่าโดยสารรถปรับอากาศ สาย 168 เขตการเดินรถที่ 2
4) พนักงานเก็บค่าโดยสารรถปรับอากาศ สาย 168 คนที่ 3 เขตการเดินรถที่ 2
5) พนักงานขับรถโดยสารปรับอากาศ สาย 137 เขตการเดกินรถที่ 4
6) พนักงานขับรถโดยสารปรับอากาศ สาย 536 เขตการเดินรถที่ 3
วันเสาร์ที่ 4 มิถุนายน 2565
โฆษกรัฐบาลเผย "นายกฯ" พอใจการตอบรับสลากดิจิทัล 80 ผ่านไป 2 วัน ยอดจำหน่ายกว่า 3.4 ล้านใบ พร้อมเตือนประชาชนอย่าซื้อเกินกำลัง  และขอให้ระมัดระวังแก๊งมิจฉาชีพหลอกให้ลงทุนหรือหลอกขายสลาก หวั่นทำให้สูญเสียเงินจำนวนมาก
โฆษกรัฐบาลเผย "นายกฯ" พอใจการตอบรับสลากดิจิทัล 80 ผ่านไป 2 วัน ยอดจำหน่ายกว่า 3.4 ล้านใบ พร้อมเตือนประชาชนอย่าซื้อเกินกำลัง  และขอให้ระมัดระวังแก๊งมิจฉาชีพหลอกให้ลงทุนหรือหลอกขายสลาก หวั่นทำให้สูญเสียเงินจำนวนมาก
วันนี้ (4 มิถุนายน 2565)นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีได้ติดตามโครงการสลากดิจิทัล รู้สึกพอใจต่อการดำเนินโครง ถือได้ว่าเป็นการเริ่มต้นที่ดี สามารถแก้ไขปัญหาการขายสลากเกิน ราคา 80 บาท ได้อย่างเป็นรูปธรรม สร้างความพึงพอใจต่อผู้ซื้อสลาก อีกทั้ง ยังมีความน่าเชื่อถือได้รับการยอมรับจากผู้ซื้อ โดยยอดจำหน่ายสลากฯ ผ่านแอป "เป๋าตัง" ข้อมูล ณ วันที่ 3 มิถุนายน 2565 เวลา 17.00 น. สามารถจำหน่ายได้ จำนวน 3,416,064 ใบ จำนวนผู้ซื้อสลาก 830,673 คน
โฆษกประจำสำนักนายกรัฐมนตรี กล่าวเพิ่มเติมว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ยังมอบหมายคณะทำงาน ให้ติดตามและคอยประเมินผลการดำเนินโครงการจำหน่ายสลากออนไลน์ เพื่อปรับปรุงระบบให้มีความพร้อมรองรับการใช้งานทุกฟังก์ชัน พัฒนาให้ง่ายขึ้นต่อการใช้งาน ขณะเดียวกันฝากย้ำเตือนประชาชนอย่าซื้อจนเกินกำลัง สร้างความเดือดร้อนให้ตัวเองและครอบครัว และขอให้ระมัดระวัง อย่าหลงเชื่อแก๊งมิจฉาชีพหลอกให้ลงทุนหรือหลอกขายสลาก เพราะจะทำให้สูญเสียเงิน นายกรัฐมนตรีเน้นย้ำไม่มีหวยล็อคอย่างแน่นอน
......................
วันพุธที่ 19 มกราคม 2565
อนุมัติ 1,480 ล้านบาท จัดพาณิชย์ลดราคา ! ช่วยประชาชน
วันพุธที่ 19 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลบรรเทาความเดือดร้อนด้านค่าครองชีพของประชาชนในช่วงการแพร่ระบาดของโรคโควิด-19 และผลกระทบของการระบาดของโรคในสัตว์ โดยระยะเร่งด่วนได้อนุมัติงบกลาง 1,480 ล้านบาท เพื่อดำเนินโครงการพาณิชย์ลดราคา! ช่วยประชาชน ปี 2565 ซึ่งจะจัดจุดจำหน่ายสินค้าอุปโภคบริโภคที่จำเป็นต่อการครองชีพในราคาถูกกว่าท้องตลาดเพื่อเป็นทางเลือกให้แก่ประชาชน เช่น สินค้าเกษตร เนื้อไก่ ไข่ไก่ ในบริเวณพื้นที่ร้านสะดวกซื้อ ห้างท้องถิ่น ตลาด พื้นที่สาธารณะ และสถานีบริการน้ำมัน ไม่น้อยกว่า 3,000 จุดทั่วประเทศ รวมถึงจำหน่ายผ่านรถโมบายไม่น้อยกว่า 50 คันที่จะเคลื่อนที่ไปตามแหล่งชุมชนในเขต กทม.และปริมณฑลด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 24 สิงหาคม 2565
นายกฯ ขอบคุณสภาผู้แทนราษฎร ผ่านร่าง พ.ร บ.งบประมาณ ปี 66 วาระ 3 พร้อมรับข้อเสนอแนะ ไปปรับใช้ เพื่อใช้จ่ายงบอย่างมีประสิทธิภาพมากยิ่งขึ้น
นายกฯ ขอบคุณสภาผู้แทนราษฎร ผ่านร่าง พ.ร บ.งบประมาณ ปี 66 วาระ 3 พร้อมรับข้อเสนอแนะ ไปปรับใช้ เพื่อใช้จ่ายงบอย่างมีประสิทธิภาพมากยิ่งขึ้น
เมื่อวันที่ 24 ส.ค.65 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ขอบคุณสภาผู้แทนราษฎร ให้ความเห็นชอบร่างพระราชบัญญัติงบประมาณรายจ่ายประจำปีงบประมาณ พ.ศ. 2566 วงเงิน 3.185 ล้านล้านบาท วาระที่ 3 เมื่อวันที่ 23 ส.ค.ที่ผ่านมา เพื่อขับเคลื่อนประเทศ ฟื้นฟูเศรษฐกิจ โดยรัฐบาลยืนยัน จะใช้จ่ายงบประมาณอย่างคุ้มค่า มีประสิทธิภาพ เกิดประโยชน์สูงสุดต่อประเทศชาติและประชาชน เสริมสร้างความเข้มแข็งทางด้านเศรษฐกิจ ฟื้นฟูจากผลกระทบของโรคโควิด-19 เพื่อขับเคลื่อนเศรษฐกิจไทยให้เกิดการขยายตัวอย่างมีประสิทธิภาพ
น.ส.ไตรศุลี กล่าวว่า การจัดทำงบประมาณรายจ่ายประจำปีงบประมาณ พ.ศ. 2566 รัฐบาลได้ให้ความสำคัญกับการดำเนินภารกิจเพื่อขับเคลื่อนการพัฒนาประเทศตามยุทธศาสตร์ชาติ แผนแม่บทภายใต้ยุทธศาสตร์ชาติ แผนพัฒนาเศรษฐกิจและสังคมแห่งชาติ นโยบายและแผนระดับชาติว่าด้วยความมั่นคงแห่งชาติ แผนการปฏิรูปประเทศ (ฉบับปรับปรุง) ฯลฯ รวมทั้งการน้อมนำหลักปรัชญาของเศรษฐกิจพอเพียง มาเป็นแนวทางในการจัดสรรงบประมาณ โดยคำนึงถึงความจำเป็นและภารกิจของหน่วยรับงบประมาณเป็นสำคัญ
เพื่อให้เกิดประสิทธิภาพ ความคุ้มค่าในการใช้จ่ายงบประมาณและผลสัมฤทธิ์ในการบริหารจัดการภาครัฐ สนับสนันให้เศรษฐกิจของประเทศมีการขยายตัวอย่างต่อเนื่อง
น.ส.ไตรศุลี กล่าวว่า นายกรัฐมนตรียินดีรับข้อสังเกต ข้อเสนอแนะของคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566 ตลอดจนสมาชิกสภาผู้แทนราษฎร ทุกคน เพื่อประกอบการพิจารณาปรับปรุงการดำเนินงานของหน่วยรับงบประมาณ ให้ใช้จ่ายงบประมาณอย่างมีประสิทธิภาพมากยิ่งขึ้น มุ่งหวังให้ประชาชนได้รับประโยชน์จากการใช้งบประมาณมากที่สุด โดยคำนึงเสมอว่าการจัดสรรทรัพยากรต้องเป็นไปอย่างทั่วถึง คุ้มค่า มีประสิทธิภาพ เกิดประโยชน์ต่อประเทศชาติและประชาชนเป็นสำคัญ
วันศุกร์ที่ 28 มกราคม 2565
รองนายกรัฐมนตรี “อนุทิน” แสดงความยินดีและชื่นชมผู้ได้รับพระราชทานรางวัลเจ้าฟ้ามหิดลในนามรัฐบาล พร้อมหารือประเด็นที่จะเป็นประโยชน์ต่อการพัฒนาด้านสาธารณสุขของประเทศไทย
รองนายกรัฐมนตรี “อนุทิน” แสดงความยินดีและชื่นชมผู้ได้รับพระราชทานรางวัลเจ้าฟ้ามหิดลในนามรัฐบาล พร้อมหารือประเด็นที่จะเป็นประโยชน์ต่อการพัฒนาด้านสาธารณสุขของประเทศไทย
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (28 มกราคม 2565) เวลา 15.00 คณบดีคณะแพทยศาสตร์ศิริราชพยาบาล ในฐานะรองประธานมูลนิธิรางวัลสมเด็จเจ้าฟ้ามหิดล ในพระบรมราชูปถัมภ์ นำคณะผู้ได้รับพระราชทานรางวัลสมเด็จเจ้าฟ้ามหิดล(Prince Mahidol Award) ประจำปี 2563 และประจำปี 2564 ประกอบด้วย ศ.ดร. นพ. วาเลนติน ฟูสเตอร์ นพ.เบอนาร์ด พีคูล ศ.ดร.กอตอลิน กอริโก ศ.ดร.นพ.ดรู ไวส์แมน และ ศ.ดร. ปีเตอร์ คัลลิส เข้าพบนายอนุทิน ชาญวีรกูล รองนายกรัฐมนตรีและรมว.สาธารณสุข ณ ตึกภักดีบดินทร์ ทำเนียบรัฐบาล
ทั้งนี้ ระหว่างการเข้าพบ รองนายกรัฐและรมว.สาธารณสุข ได้กล่าวในนามของนายกรัฐมนตรี รัฐบาลไทยและประชาชนชาวไทย แสดงความยินดีและชื่นชมต่อการอุทิศตนของผู้ได้รับพระราชทานรางวัลทุกท่านในการช่วยเหลือผู้ป่วยหลายร้อยล้านคนทั่วโลกด้วยผลงานการศึกษาวิจัยที่สร้างคุณูปการสำคัญต่อมวลมนุษยชาติ วงการแพทย์และสาธารณสุขโลกรวมทั้งประเทศไทย พร้อมกันนี้รองนายกรัฐมนตรีได้หารือกับผู้ได้รับพระราชทานรางวัลเจ้าฟ้ามหิดลในประเด็นที่จะเป็นประโยชน์ต่อการพัฒนาด้านสาธารณสุขของประเทศไทยด้วย
โดยผู้ได้รับพระราชทานรางวัลสมเด็จเจ้าฟ้ามหิดลเห็นพ้องว่า ประเทศไทยมีส่วนสำคัญในการช่วยเหลือและสนับสนุนในด้านการแพทย์และการสาธารณสุข เช่น เรื่องโรคเอดส์ โรคไข้เลือดออก การวิจัยและพัฒนาวัคซีนต้นแบบ “ChulaCoV19” โดยอยากให้ไทยเข้ามามีบทบาทนำในด้านนี้ พร้อมเชื่อมั่นว่าประเทศไทยมีศักยภาพในการพัฒนาเทคโนโลยีทางการแพทย์ เวชภัณฑ์ ตลอดจนวัคซีน และสามารถเป็นศูนย์กลางให้กับอาเซียนต่อไปได้รวมทั้งเสนอแนะให้ไทยนำองค์ความรู้ของผลการวิจัยต่างๆ ที่ค้นพบ และแลกเปลี่ยนทรัพยากรทางการแพทย์ร่วมกับประเทศอื่นๆ มาประยุกต์ใช้ ต่อยอดเป็นเทคโนโลยีทางการแพทย์ที่เป็นประโยชน์แก่ประชาชน
ทั้งนี้ ผู้ได้รับพระราชทานรางวัล ปี 2563 สาขาการแพทย์ ได้แก่ ศ.ดร.นพ.วาเลนติน ฟูสเตอร์ จากสหรัฐอเมริกา เป็นผู้มีผลงานการวิจัยด้านเกล็ดเลือดในกระบวนการเกิดการอุดตันของหลอดเลือดหัวใจ ซึ่งโรคหัวใจนั้นถือเป็นสาเหตุการเสียชีวิตอันดับ 1 ของคนไทย ซึ่งรัฐบาลให้ความสำคัญกับการป้องกันและรักษาผู้ป่วยโรคหัวใจและหลอดเลือดมาโดยตลอด โดยองค์ความรู้จากงานวิจัยของ ดร.ฟูสเตอร์ จะมีส่วนสำคัญช่วยเพิ่มและเสริมศักยภาพทางการแพทย์ของไทยและของโลกต่อไป
ทางด้าน นพ.เบอนาร์ด พีคูล จากฝรั่งเศส ผู้ได้รับพระราชทานรางวัลปี 2563 ในสาขาสาธารณสุข ถือเป็นผู้อุทิศตนเพื่อสร้างความตระหนักรู้เกี่ยวกับโรคที่ถูกละเลย อาทิ โรคมาลาเรียซึ่งเป็นปัญหาสาธารณสุขสำหรับประเทศกำลังพัฒนา โดยที่ผ่านมาประเทศไทยได้ทำงานเป็นเครือข่ายให้ความรู้และเฝ้าระวังทั้งภายในประเทศและระหว่างประเทศ ซึ่งประเทศไทยได้ตั้งเป้าหมายที่จะกำจัดไข้มาลาเรียเป็นศูนย์ (Zero Malaria)
ทางด้านผู้ได้รับพระราชทานรางวัล ปี 2564 ประกอบด้วย ศ.ดร.กอตอลิน กอริโก จากสหรัฐอเมริกาและฮังการี , ศ.ดร.นพ.ดรู ไวส์แมน จากสหรัฐอเมริกา และ ศ.ดร.ปีเตอร์ คัลลิส จากแคนาดา ซึ่งทั้ง 3 ท่าน เป็นผู้มีบทบาทสำคัญต่อการศึกษาวิจัยวิธีการนำเมสเซนเจอร์ อาร์เอนเอ (mRNA) มาใช้ในทางการแพทย์เพื่อประโยชน์ในการป้องกันหรือรักษาโรค และเป็นรากฐานสำคัญในการนำเทคโนโลยี mRNA มาใช้ในการพัฒนาวัคซีนโควิด-19 ได้อย่างรวดเร็ว
วันศุกร์ที่ 10 ธันวาคม 2564
รองโฆษกรัฐบาลเผย เหลือข้าวรอระบายโครงการจำนำข้าวกว่าสองแสนตัน ขาดทุนไม่ต่ำกว่า 5 แสนล้าน
รองโฆษกรัฐบาลเผย เหลือข้าวรอระบายโครงการจำนำข้าวกว่าสองแสนตัน ขาดทุนไม่ต่ำกว่า 5 แสนล้าน ยังต้องจ่ายคืน ธ.ก.ส อีก 1 แสนล้าน
วันนี้ 10  ธ.ค. 64 นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า แม้โครงการจำนำข้าว จะยุติลงหลายปีแล้ว แต่ภาระงบประมาณยังคงมีต่อ ซึ่งทางธนาคารเพื่อการเกษตรและสหกรณ์การเกษตร (ธ.ก.ส.) รายงานว่า ในปีงบประมาณ 2565 สำนักงบประมาณได้ตั้งงบชำระหนี้ให้ ธ.ก.ส. จำนวน 6.9 หมื่นล้านบาท น้อยกว่าปีก่อนหน้า โดยปัจจุบันรัฐบาลยังมีภาระหนี้จากโครงการดังกล่าวที่ต้องชำระคืนให้กับธ.ก.ส. จำนวน 1 แสนล้านบาท คาดว่าสำนักงบประมาณจะมีการตั้งงบประมาณเพื่อจ่ายหนี้ ปีละ 10-20% ของงบประมาณรายจ่าย ซึ่งจะใช้เวลาประมาณ 3-5 ปีจึงจะชำระหนี้หมด
ขณะที่ องค์การคลังสินค้า (อคส.) ได้เตรียมปิดบัญชีโครงการจำนำข้าว ซึ่งยังมีข้าวสารในสต๊อกรัฐบาลที่ได้จากการรับจำนำข้าวเปลือกนาปี และข้าวเปลือกนาปรัง ของรัฐบาลที่ผ่านๆมา ที่รอการระบายอีกประมาณ 220,000 ตัน ทั้งหมดเป็นข้าวเสื่อมคุณภาพ ต้องขายเพื่อเข้าสู่อุตสาหกรรมเท่านั้น คนและสัตว์บริโภคไม่ได้ โดย อคส. ตั้งเป้าหมายระบายให้หมดภายในเดือน ก.ย.65   เมื่อเปิดให้มีการระบายจนหมดแล้ว จะทำให้สามารถปิดบัญชีโครงการรับจำนำได้ แล้วถึงจะทราบว่ามีผลขาดทุนเท่าไร โดยเบื้องต้น ประมาณ 5 แสนล้านบาท จากการทุจริตในโครงการจำนำข้าว ปีการผลิต 2554-57  ซึ่งได้มีการส่งฟ้องร้องดำเนินคดีไปแล้ว รวม 1,143 คดี และผลขาดทุนดังกล่าวยังไม่รวมผลขาดทุนจากการที่ต้องขายข้าวในราคาต่ำในการประมูลข้าวสารในสต๊อกในช่วงที่ผ่านมา เนื่องจากข้าวยิ่งเก่า ยิ่งขายได้ราคาต่ำ รวมทั้งยังมีค่าใช้จ่ายอื่นๆ ที่รัฐต้องจ่าย เช่น ค่าเช่าคลังสินค้าเพื่อฝากเก็บข้าวสารในสต๊อก เป็นต้น
นางสาวรัชดายังกล่าวต่อว่า สำหรับโครงการประกันรายได้ ที่รัฐบาลจ่ายเฉพาะเงินส่วนต่างระหว่างราคาประกันและราคาตลาด โอนเงินเข้าบัญชีเกษตรกรโดยตรง โดยไม่มีภาระเรื่องการเก็บสต๊อกเพราะเกษตรกรเป็นผู้เก็บเพื่อจำหน่ายเอง ขณะนี้อยู่ในช่วงการจ่ายเงินสวนต่างฯ งวดที่3-7 (9-14 ธ.ค.) ส่วนงวด ที่เหลือ คือ 8-33 จะทยอยจ่ายในลำดับต่อไป  ซึ่งจะมีพี่น้องเกษตรกรผู้ปลูกข้าวที่ได้รับประโยชน์โดยตรงทันทีกว่า 4.7 ล้านครัวเรือน
วันอังคารที่ 24 พฤษภาคม 2565
เลขาธิการนายกรัฐมนตรีเป็นผู้แทนนายกรัฐมนตรี รับมอบเครื่องฆ่าเชื้อโควิด-19 ด้วยรังสี UVC จาก ม.เทคโนโลยีพระจอมเกล้าธนบุรี เตรียมนำไปใช้ในห้องประชุม ครม. เป็นที่แรก
เลขาธิการนายกรัฐมนตรีเป็นผู้แทนนายกรัฐมนตรี รับมอบเครื่องฆ่าเชื้อโควิด-19 ด้วยรังสี UVC จาก ม.เทคโนโลยีพระจอมเกล้าธนบุรี เตรียมนำไปใช้ในห้องประชุม ครม. เป็นที่แรก
วันนี้ (24 พฤษภาคม 2565) เวลา 14.30 น. ณ ห้องรับรอง 1 ตึกบัญชาการ 1 ทำเนียบรัฐบาล นายดิสทัต โหตระกิตย์ เลขาธิการนายกรัฐมนตรี เป็นประธานรับมอบเครื่องฆ่าเชื้อโควิด-19 ด้วยรังสี UVC จำนวน 2 เครื่อง จาก ผศ.ดร.ประเสริฐ คันธมานนท์ รองอธิบการบดีอาวุโสฝ่ายบริหาร มหาวิทยาลัยเทคโนโลยีพระจอมเกล้าธนบุรี และคณะ โดยมีนายประทีป กีรติเรขา รองเลขาธิการนายกรัฐมนตรีฝ่ายการเมือง นางนันทวรรณ ชื่นศิริ รองเลขาธิการนายกรัฐมนตรีฝ่ายบริหาร เข้าร่วมการรับมอบด้วย
โอกาสนี้ เลขาธิการนายกรัฐมนตรีรับมอบเครื่องฆ่าเชื้อโควิด-19 ด้วยรังสี UVC จากมหาวิทยาลัยเทคโนโลยีพระจอมเกล้าธนบุรี พร้อมกล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบหมายให้เป็นผู้แทนรับมอบเครื่องฆ่าเชื้อโควิด-19 ในวันนี้ โดยนายกรัฐมนตรีฝากขอบคุณ และให้กำลังใจคณะผู้วิจัยทุกท่าน ทั้งนี้ มหาวิทยาลัยเทคโนโลยีพระจอมเกล้าธนบุรี จะเป็นหน่วยผลิตเครื่องฆ่าเชื้อโควิด-19 ด้วยรังสี UVC ที่จะเข้ามาช่วยเหลือประชาชนจากการแพร่ระบาดของเชื้อโรค ด้วยต้นทุนที่ต่ำแต่มีประสิทธิภาพสูง ซึ่งรัฐบาลพร้อมให้การสนับสนุนคณะผู้วิจัยอย่างเต็มที่ รวมทั้งจะช่วยเผยแพร่และประชาสัมพันธ์ไปยังหน่วยงานอื่น ๆ ที่ให้ความสนใจด้วย โดยเครื่องฆ่าเชื้อโควิด-19 ด้วยรังสี UVC ที่ได้รับมอบในวันนี้ จะเริ่มใช้ในห้องประชุมคณะรัฐมนตรีเป็นที่แรก
..........................
วันพุธที่ 3 พฤศจิกายน 2564
การรถไฟแห่งประเทศไทย ประกาศให้บริการรับ - ส่ง สินค้า กับขบวนรถทางไกลที่สถานีรังสิต (สายสีแดง)
การรถไฟแห่งประเทศไทย (รฟท.) ประกาศให้บริการรับ - ส่ง สินค้า กับขบวนรถทางไกลที่สถานีรังสิต (สายสีแดง) เฉพาะสินค้าสัมภาระและหีบห่อทุกประเภท ยกเว้นรถจักรยานยนต์ เริ่มให้บริการตั้งแต่วันที่ 1 ตุลาคม 2564
การรถไฟแห่งประเทศไทย (รฟท.) ประกาศให้บริการรับ - ส่ง สินค้า กับขบวนรถทางไกลที่สถานีรังสิต (สายสีแดง) เฉพาะสินค้าสัมภาระและหีบห่อทุกประเภท ยกเว้นรถจักรยานยนต์ เริ่มให้บริการตั้งแต่วันที่ 1 ตุลาคม 2564
สอบถามรายละเอียดเพิ่มได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง
วันจันทร์ที่ 13 ธันวาคม 2564
ไทยเตรียมหารืออย่างเป็นทางการกับมาเลเซีย เปิดด่านชายแดนใต้รับนักท่องเที่ยว
ไทยเตรียมหารืออย่างเป็นทางการกับมาเลเซีย เปิดด่านชายแดนใต้รับนักท่องเที่ยว
วันที่ 13 ธ.ค. 64 นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงการพิจารณาการเปิดด่านจังหวัดชายแดนใต้รับนักท่องเที่ยว สอดคล้องกับข้อเสนอจากผู้แทนราษฎรในพื้นที่ ซึ่งวันนี้ที่ประชุม ศบค. มีมติเห็นชอบการเตรียมเปิดด่านทางบกรับนักท่องเที่ยวแบบ Test and Go ในจุดผ่านแดนพื้นที่ สงขลา ยะลา นราธิวาส และ สตูล โดยคาดว่าจะดำเนินการได้ช่วงกลางเดือนมกราคม 2565 เป็นต้นไป ทั้งนี้ กำหนดการเปิดด่านให้เป็นไปตามผลการหารืออย่างเป็นทางการระหว่างรัฐบาลไทยและมาเลเซีย ซึ่งจะได้มีการหารือกันในลำดับต่อไป และในระหว่างนี้ หน่วยงานที่เกี่ยวข้องต้องดำเนินการเตรียมความพร้อมในเรื่องระบบการตรวจ Vaccine Certificate ทั้งแบบเอกสารและออนไลน์ การตรวจหาเชื้อโควิด-19 ในวันที่ 1 ที่นักท่องเที่ยวเดินทางมาถึง โรงแรมที่มีมาตรฐาน SHA++ ความพร้อมของมาตรการ Covid Free Setting ของสถานประกอบการที่เกี่ยวข้องกับการเดินทางของนักท่องเที่ยว ได้แก่ ระบบการขนส่ง สถานที่ท่องเที่ยว ร้านอาหาร ห้างสรรพสินค้า เป็นต้น
พร้อมกันนี้ ที่ประชุมฯ ยังเห็นชอบให้ ศบค. ส่วนหน้า จบภารกิจที่ 16 ธ.ค. 2564 เป็นต้นไป โดยส่งมอบงานอำนวยการขับเคลื่อน และกำกับดูแล ศบค. ส่วนหน้า ที่ดำเนินการมาแล้ว ให้กับ ศปก.ศบค. ดำเนินการต่อไป โดยยังคงส่งเสริมการฉีดวัคซีนอย่างทั่วถึงครอบคลุมทุกพื้นที่ โดยเฉพาะกลุ่มผู้สูงอายุ ผู้ป่วยโรคเรื้อรัง และสตรีมีครรภ์ กวดขันอย่างเต็มขีดความสามารถ มิให้มีการลักลอบเข้าเมืองโดยผิดกฎหมาย เสริมสร้างความพร้อมศักยภาพระบบการรักษาพยาบาลให้กับผู้ติดเชื้อโควิด-19 โดยเฉพาะในระบบ Home Isolation (HI) และ Community Isolation (CI) พร้อมรองรับการเกิดแพร่ระบาดแบบกลุ่มก้อน ในส่วนการเปิดการเรียนแบบ On Site ในสถาบันการศึกษา ให้ทยอยเปิดได้ หากมีความพร้อมอย่างเป็นระบบ โดยอาจพิจารณาเปิดบางพื้นที่ บางโรงเรียน หรือบางระดับชั้นเรียน
“นายกรัฐมนตรีขอบคุณทุกภาคส่วนในการมีส่วนร่วมช่วยกันทำให้สถานการณ์การแพร่ระบาดโควิด-19 ในพื้นที่จังหวัดชายแดนใต้ดีขึ้นอย่างต่อเนื่อง ตัวเลขผู้ติดเชื้อลดลง ผู้รับการฉีดวัคซีนเพิ่มขึ้นครอบคลุมกลุ่มต่าง ๆ และที่สำคัญ การจัดตั้ง ศบค. ส่วนหน้า ถือเป็นต้นแบบที่ช่วยอำนวยการทำงานร่วมกันของภาคส่วนต่าง ๆ ได้เป็นอย่างดี กระชับการประสานงานให้มีประสิทธิภาพมากขึ้น แม้ ศบค. จะมีมติให้จบภารกิจในกลางเดือนนี้แต่จะใช้รูปแบบกับสถานการณ์ฉุกเฉินกรณีอื่นต่อไป” นางสาวรัชดา กล่าว
วันพฤหัสบดีที่ 16 ธันวาคม 2564
ธ.ก.ส. โอนเงินประกันรายได้เกษตรกรผู้ปลูกข้าว งวดที่ 8-9 ต่อเนื่อง อีกกว่า 4,800 ล้านบาท
ธ.ก.ส.โอนเงินโครงการประกันรายได้เกษตรกรผู้ปลูกข้าวปี 2564/65 งวดที่ 1-7 (เพิ่มเติม) และงวดที่ 8-9 ให้เกษตรกรแล้วกว่า 377,000 ครัวเรือน วงเงินกว่า 4,800 ลบ. เผยยอดรวมการโอนเงินงวดที่ 1-9 รวมแล้วกว่า 82,000 ลบ. มีเกษตรกรได้รับประโยชน์ 4.5 ล้านครัวเรือน
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรีเมื่อวันที่ 30 พฤศจิกายน 2564 และมติที่ประชุมคณะกรรมการ ธ.ก.ส. เมื่อวันที่ 3 ธันวาคม 2564 เห็นชอบกรอบแนวทางการดำเนินงานเพื่อช่วยเหลือเกษตรกรตามโครงการประกันรายได้เกษตรกรผู้ปลูกข้าว ปี 2564/65 นั้น ซึ่งในวันนี้ (15 ธันวาคม 2564) ธ.ก.ส. ได้ดำเนินการโอนเงินประกันรายได้ในงวดที่ 1-7 (เพิ่มเติม) พร้อมงวดที่ 8-9 อีกจำนวน 4,838 ล้านบาท จำนวนเกษตรกร 377,122 ครัวเรือน ซึ่งผลการโอนเงินโครงการประกันรายได้เกษตรกรผู้ปลูกข้าว ปี 2564/65 ตั้งแต่งวดที่ 1-9 รวมทั้งหมดจำนวน 82,308 ล้านบาท จำนวนเกษตรกรได้รับประโยชน์ 4,504,348 ครัวเรือน
การประกันรายได้ดังกล่าวเป็นการช่วยเหลือเกษตรกรผู้ปลูกข้าวให้ได้รับผลตอบแทนจากการผลิตที่เหมาะสม เป็นการป้องกันความเสี่ยงด้านราคาไม่ให้ประสบปัญหาขาดทุน และช่วยแก้ไขปัญหาราคาผลผลิตตกต่ำจากสถานการณ์เศรษฐกิจโลก การแพร่ระบาดของเชื้อไวรัสโควิด-19 และอุทกภัย โดยที่กลไกตลาดยังคงทำงานเป็นปกติ โดยประกันรายได้แก่เกษตรกรผู้ปลูกข้าว 5 ชนิด ได้แก่ ข้าวเปลือกหอมมะลิ ตันละ 15,000 บาท ครัวเรือนละไม่เกิน 14 ตัน ข้าวเปลือกหอมมะลินอกเขต ตันละ 14,000 บาท ครัวเรือนละไม่เกิน 16 ตัน ข้าวเปลือกเจ้า ตันละ 10,000 บาท ครัวเรือนละไม่เกิน 30 ตัน ข้าวเปลือกหอมปทุมธานี ตันละ 11,000 บาท ครัวเรือนละไม่เกิน 25 ตัน และข้าวเปลือกเหนียว ตันละ 12,000 บาท ครัวเรือนละไม่เกิน 16 ตัน
ทั้งนี้ เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile ตลอด 24 ชั่วโมง และจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ.
วันจันทร์ที่ 28 มิถุนายน 2564
เพิ่มค่าตอบแทนอสม. อีก 3 เดือน เฝ้าระวังโควิด
วันพฤหัสบดีที่ 10 มิถุนายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบโครงการจ่ายค่าตอบแทน เยียวยา ชดเชย และเสี่ยงภัย สำหรับการปฏิบัติงานของอาสาสมัครสาธารณสุขประจำหมู่บ้าน หรืออสม. ในการเฝ้าระวัง ป้องกันและควบคุมโรคโควิด-19 ในชุมชน ต่อเนื่องอีก 3 เดือน ตั้งแต่เดือนก.ค. – ก.ย. 64 วงเงินรวม 1,575 ล้านบาท เพื่อสนับสนุนบทบาทของ อสม. ด้านการสื่อสาร สร้างความเข้าใจเกี่ยวกับวัคซีนป้องกันโรคโควิด-19 รวมถึงช่วยเหลือฟื้นฟูทางด้านจิตใจแก่ประชาชนในระดับหมู่บ้าน, ชุมชน ในการสร้างวิถีชีวิตใหม่ ป้องกันตนเองจากโรคโควิด-19 ทั้งนี้ รัฐบาลให้ความสำคัญกับบุคลากรทางการแพทย์ทั้งระบบ โดยที่ผ่านมาได้สนับสนุนค่าตอบแทนพิเศษและดูแลสวัสดิการในด้านต่าง ๆ อย่างต่อเนื่อง ตั้งแต่เดือน มี.ค. 63 – มิ.ย. 64
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 17 มิถุนายน 2564
รฟม. เคียงข้างคนไทย สู้ภัยโควิด-19 มอบถุงน้ำใจให้ผู้กักตัวโควิด-19
ในพื้นที่โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
วันที่ 16 มิถุนายน 2564 การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ร่วมกับบริษัทที่ปรึกษา โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) มอบถุงน้ำใจภายในบรรจุเครื่องอุปโภคบริโภคจำนวน 300 ชุด ให้แก่ ศูนย์ควบคุมการแพร่ระบาดโรคโควิด-19 เขตห้วยขวาง ศูนย์บริการสาธารณสุข 35 หัวหมาก เขตบางกะปิ และศูนย์บริการสาธารณสุข 68 เขตสะพานสูง ภายใต้โครงการ “รฟม. เคียงข้างคนไทย สู้ภัยโควิด-19” โดยมอบให้ผู้กักตัวโควิด-19 ในแต่ละชุมชนที่อยู่ตามแนวสายทางโครงการรถไฟฟ้าสายสีส้มฯ เพื่อบรรเทาความเดือดร้อนเบื้องต้นและให้ประชาชนสามารถใช้ประโยชน์ในการดำรงชีพในช่วงเวลาที่ยากลำบาก ทั้งนี้ รฟม. ขอร่วมเป็นกำลังใจและเคียงข้างคนไทยให้ก้าวผ่านสถานการณ์นี้ไปด้วยกัน สามารถติดตามข้อมูลข่าวสารโครงการรถไฟฟ้าสายสีส้มฯ ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : OrangeLine
วันศุกร์ที่ 4 กุมภาพันธ์ 2565
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 28 มกราคม – 3 กุมภาพันธ์ 2565
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 28 มกราคม – 3 กุมภาพันธ์ 2565 พบการกระทำผิด จำนวน 313 คดี คิดเป็นเงินค่าปรับ 5.87 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิต โดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใสและ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพ ของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 28 มกราคม – 3 กุมภาพันธ์ 2565) พบว่ามีการกระทำผิด จำนวน 313 คดี คิดเป็นเงินค่าปรับ 5.87 ล้านบาท โดยแยกเป็น สุรา จำนวน 173 คดี ค่าปรับ 1.65 ล้านบาท ยาสูบ จำนวน 102 คดี ค่าปรับ 2.48 ล้านบาท ไพ่ จำนวน 6 คดี ค่าปรับ 0.08 ล้านบาท น้ำมันและผลิตภัณฑ์น้ำมัน จำนวน 10 คดี ค่าปรับ 0.51ล้านบาท น้ำหอม จำนวน 1 คดี ค่าปรับ 0.08 ล้านบาท รถจักรยานยนต์ จำนวน 15 คดี ค่าปรับ 0.39 ล้านบาท และสินค้าอื่น ๆ จำนวน 6 คดี ค่าปรับ 0.68 ล้านบาท โดยมีของกลางแยกเป็นน้ำสุรา จำนวน 1,382.345 ลิตร ยาสูบ จำนวน 5,188 ซอง ไพ่ จำนวน 325 สำรับ น้ำมันและผลิตภัณฑ์น้ำมัน จำนวน 15,190.000 ลิตร น้ำหอม จำนวน 77 ขวด รถจักรยานยนต์ จำนวน 16 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 3 กุมภาพันธ์ 2565 พบว่ามีการกระทำผิด จำนวน 9,380 คดี คิดเป็นเงินค่าปรับ 182.57 ล้านบาท โดยแยกเป็น สุรา จำนวน 4,915 คดี ค่าปรับ 43.40 ล้านบาท ยาสูบ จำนวน 3,364 คดี ค่าปรับ 93.10 ล้านบาท ไพ่ จำนวน 153 คดี ค่าปรับ 1.65 ล้านบาท น้ำมันและผลิตภัณฑ์น้ำมัน จำนวน 228 คดี ค่าปรับ 15.67 ล้านบาท น้ำหอม จำนวน 47 คดี ค่าปรับ 2.16 ล้านบาท รถจักรยานยนต์ จำนวน 473 คดี ค่าปรับ จำนวน 11.07 ล้านบาท และสินค้าอื่น ๆ จำนวน 200 คดี ค่าปรับ 15.52 ล้านบาท โดยมีของกลางแยกเป็นน้ำสุรา จำนวน 60,556.700 ลิตร ยาสูบ จำนวน 1,741,261 ซอง ไพ่ จำนวน 7,232 สำรับ น้ำมันและผลิตภัณฑ์น้ำมัน จำนวน 483,503.000 ลิตร น้ำหอม จำนวน 69,354 ขวด รถจักรยานยนต์ จำนวน 572 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศหรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/42-2565/762-2565-28-3-2565-5
วันอังคารที่ 10 สิงหาคม 2564
ไทยพร้อมร่วมมืออาเซียนขับเคลื่อนพลังงานสะอาด เพิ่มการผลิตไฟฟ้าคาร์บอนต่ำ-หนุนยานยนต์ไฟฟ้า ตั้งเป้าผลิต 30% ภายในปี 68
ไทยพร้อมร่วมมืออาเซียนขับเคลื่อนพลังงานสะอาด เพิ่มการผลิตไฟฟ้าคาร์บอนต่ำ-หนุนยานยนต์ไฟฟ้า ตั้งเป้าผลิต 30% ภายในปี 68
วันนี้ 10 สิงหาคม 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 10 สิงหาคม 2564 ว่า ครม.รับทราบผลการประชุมรัฐมนตรีอาเซียนด้านพลังงานกับรัฐมนตรีว่าการกระทรวงเศรษฐกิจ การค้า และอุตสาหกรรมแห่งประเทศญี่ปุ่น สมัยพิเศษ ผ่านระบบการประชุมทางไกล เมื่อวันที่ 21 มิถุนายน 2564 ตามที่กระทรวงพลังงานเสนอ ซึ่งอาเซียนมีความมุ่งหมายร่วมกันในการดำเนินการตามแผนปฏิบัติการความร่วมมืออาเซียนด้านพลังงาน ในระยะที่ 2 ที่จะช่วยเปลี่ยนผ่านพลังงานของภูมิภาคอาเซียนให้มีความสะอาด ยืดหยุ่น และเหมาะสมกับสภาวะด้านพลังงานของโลก โดยประเทศไทยมีแนวทางดำเนินการดังนี้
1.ปรับแผนกลยุทธ์ระยะยาวและแนวทางในการลดการปล่อยก๊าซคาร์บอนไดออกไซด์ผ่านนโยบายที่สำคัญ
2.เพิ่มการผลิตไฟฟ้าแบบคาร์บอนต่ำ โดยการเพิ่มสัดส่วนการใช้พลังงานหมุนเวียน รวมทั้งได้ประกาศนโยบายเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular Green Economy Model: BCG model) เพื่อส่งเสริมการเพิ่มมูลค่าให้กับทรัพยากรในท้องถิ่นเพื่อเพิ่มความเป็นอยู่ที่ดีของประชาชน
3.พัฒนาอุตสาหกรรมยานยนต์ไฟฟ้า โดยตั้งเป้าหมายในปี 2568 ไทยจะมีสัดส่วนการผลิตรถยนต์ไฟฟ้าที่ร้อยละ 30 จากสัดส่วนการผลิตรถยนต์ทั้งหมด รวมทั้งการสนับสนุนการปรับใช้นวัตกรรมและเทคโนโลยีพลังงานสะอาด
4.สนับสนุนแผนเร่งด่วนในการปลูกป่า เพื่อเพิ่มพื้นที่ดูดซับคาร์บอน เพื่อให้บรรลุเป้าหมายในการลดคาร์บอนไดออกไซด์และสอดรับกับเป้าหมายของข้อตกลงปารีส
นอกจากนี้ ที่ประชุมได้แสดงเจตจำนงร่วมกันในการส่งเสริมนโยบายการเปลี่ยนผ่านทางพลังงานในอาเซียนผ่านการแลกเปลี่ยนข้อมูล และความเชี่ยวชาญระหว่างอาเซียนกับญี่ปุ่นในด้านการพัฒนาและการใช้เทคโนโลยีด้านพลังงานสะอาดต่างๆ อาทิ เทคโนโลยีถ่านหินสะอาด เทคโนโลยีการดักจับ กักเก็บและการใช้ประโยชน์จากคาร์บอน (CCUS) เป็นต้น
...............
วันพฤหัสบดีที่ 31 มีนาคม 2565
รมว.เฉลิมชัย จับมือพันธมิตร ลาซาด้า ไปรษณีย์ไทย เคอรี่
รมว.เฉลิมชัย จับมือพันธมิตร ลาซาด้า ไปรษณีย์ไทย เคอรี่ เตรียมบุกตลาดไลฟ์สด เอาใจแฟนขาช้อป ราชา-ราชินีผลไม้ไทย ชวน CF พร้อมกัน พฤษภาคมนี้
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้มอบหมายและสั่งการให้ทุกหน่วยงานที่เกี่ยวข้องในกระทรวงเกษตรและสหกรณ์ เตรียมจัดทำโครงการส่งเสริมการบริโภคผลไม้ช่วงฤดูกาลออกสู่ตลาดมาก ในช่วงเดือน พฤษภาคม - มิถุนายนนี้ โดยบูรณาการกับภาคส่วนต่าง ๆ เพิ่มช่องทางการซื้อขายสินค้าเกษตรทั้งแบบออฟไลน์และออนไลน์เพื่อกระตุ้นการบริโภคในประเทศซึ่งจากความสำเร็จได้ที่ร่วมมือกับ บริษัท ลาซาด้า ประเทศไทย จำกัด ผู้นำแพลตฟอร์มจำหน่ายสินค้าออนไลน์ชั้นนำของไทย ในแคมเปญ “เปลี่ยนเกษตรกรให้เป็นผู้ค้าออนไลน์มืออาชีพ” ตั้งแต่ปี 2563 รวมถึงพันธมิตรอย่างบริษัท ไปรษณีย์ไทย จำกัด และ บริษัท เคอรี่ เอ็กซ์เพรส (ประเทศไทย) จำกัด (มหาชน) ที่ได้ให้ความร่วมมือในด้านโลจิสติกส์ขนส่งสินค้าเกษตรมาโดยตลอด
สำหรับการดำเนินงานในปีนี้ ได้มีแนวทางขยายความร่วมมือต่อเนื่อง โดยเตรียมบุกตลาดออนไลน์ในรูปแบบไลฟ์สด จัดมหกรรมช้อปออนไลน์จำหน่ายทุเรียนและมังคุด ราชาและราชินี แห่งผลไม้ไทย เพื่อสร้างรายได้ให้กับเกษตรกร สถาบันเกษตรกร ผู้ประกอบการ อีกทั้งอำนวยความสะดวกให้กับผู้บริโภคได้สามารถสั่งซื้อผลผลิตคุณภาพดีจากสวนเกษตรกรโดยตรงในราคาที่เหมาะสม และการันตีคุณภาพมาตรฐานของหน่วยงานในกระทรวงเกษตรและสหกรณ์ โดยจะมีการ Kick off ไลฟ์สดครั้งแรกในเดือนพฤษภาคม - มิถุนายน 2565 ซึ่งเป็นช่วงผลผลิตทุเรียนและมังคุดออกสู่ตลาด และจะมีกิจกรรมหลากลาย ทั้งแบบ Pre order ผลผลิตคัดพิเศษให้สั่งล่วงหน้า หรือโปรโมชั่นสุดคุ้มให้ผู้บริโภคทุกท่านได้ติดตาม
ด้าน นายฉันทานนท์ วรรณเขจร เลขาธิการสำนักงานเศรษฐกิจการเกษตร (สศก.) โฆษกกระทรวงเกษตรและสหกรณ์ กล่าวว่า ล่าสุดจากการหารือร่วมกันในวันที่ 30 มีนาคม 2565 ระหว่างสำนักงานเศรษฐกิจการเกษตร กรมส่งเสริมการเกษตร กรมส่งเสริมสหกรณ์ องค์การตลาดเพื่อเกษตรกร (อ.ต.ก.) สภาอุตสาหกรรมแห่งประเทศไทย บริษัท ลาซาด้า ประเทศไทย จํากัดบริษัท ไปรษณีย์ไทย จำกัด และ บริษัท เคอรรี่ เอ็กเพรส (ประเทศไทย) จำกัด (มหาชน) ได้มีการเตรียมแนวทางจัดกิจกรรมแคมเปญครั้งนี้ขึ้น โดยกระทรวงเกษตรฯ จะคัดเลือกสหกรณ์การเกษตร วิสาหกิจชุมชน หรือกลุ่มแปลงใหญ่ ที่มีผลผลิตทุเรียนและมังคุดได้คุณภาพมาตรฐาน เข้าร่วมแคมเปญบนแพลตฟอร์มของลาซาด้า ขณะที่ทางสภาอุตสาหกรรมแห่งประเทศไทย จะร่วมกระจายสินค้าเข้ากลุ่มอุตสาหกรรม และ อ.ต.ก. จะร่วมจัดกิจกรรมส่งเสริมการขายในครั้งนี้ด้วย โดยมีไปรษณีย์ไทย และเคอรี่ ร่วมสนับสนุนการขนส่งในอัตราพิเศษตลอดแคมเปญ
“ทุเรียน ถือว่าเป็นราชาแห่งผลไม้ไทย มีฤทธิ์ร้อน โดยมีสรรรพคุณทางยาในการช่วยบรรเทาอาการจุกเสียด บำรุงกำลัง และให้ความอบอุ่นแก่ร่างกาย ขณะที่ มังคุด ถือเป็นราชินีของผลไม้ไทย ซึ่งมีฤทธิ์เย็น ดังนั้นการรับประทานคู่กัน นอกจากจะได้รสชาติที่อร่อยลงตัวของผลไม้ทั้งสองชนิดแล้ว ยังมีสรรพคุณช่วยให้ร่างกายให้เกิดความสมดุลอีกด้วย ซึ่งจากนโยบายของรัฐมนตรีว่าการกระทรวงเกษตรและสหกรณ์ ที่ได้มีแนวทางขยายร่วมมือกันในรูปแบบตลาดไลฟ์สดครั้งนี้ จะเป็นอีกช่องทางหนึ่งในการร่วมกันขับเคลื่อนเศรษฐกิจ กระจายผลผลิต ควบคู่ไปกับการพัฒนาระบบโลจิสติกส์ไปถึงมือผู้บริโภคอย่างรวดเร็ว” เลขาธิการ สศก. กล่าว
วันจันทร์ที่ 1 พฤศจิกายน 2564
รัฐบาล โดย สปสช. เร่งพิจารณาจ่ายเงินเยียวยาผู้ประกันตนสัญชาติไทยกรณีฉีดวัคซีนโควิด-19 เกิดภาวะไม่พึงประสงค์ หลัง สปส. ประกาศปลดล็อกแล้ว
รัฐบาล โดย สปสช. เร่งพิจารณาจ่ายเงินเยียวยาผู้ประกันตนสัญชาติไทยกรณีฉีดวัคซีนโควิด-19 เกิดภาวะไม่พึงประสงค์ หลัง สปส. ประกาศปลดล็อกแล้ว
วันนี้ (1 พ.ย.64) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาล โดย สำนักงานประกันสังคม (สปส.) ได้ออกประกาศ เรื่องการปรับปรุงหลักเกณฑ์และอัตราการจ่ายเงินช่วยเหลือเบื้องต้นให้แก่ผู้ประกันตนที่ได้รับความเสียหายจากการรับวัคซีนป้องกันโรคติดเชื้อไวรัสโคโรนา 2019 ซึ่งเป็นการปลดล็อกให้ผู้ประกันตนสัญชาติไทยสามารถยื่นขอรับเงินช่วยเหลือเบื้องต้นตามประกาศ สปสช. เรื่อง หลักเกณฑ์วิธีการและเงื่อนไขการจ่ายเงินช่วยเหลือเบื้องต้น กรณีผู้รับบริการได้รับความเสียหายจากการรับวัคซีนป้องกันโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) พ.ศ. 2564 ภายใต้ พ.ร.ก.กู้เงินฯ กรณีบริการโรคโควิด-19 ได้แล้ว โดยมีผลย้อนหลังตั้งแต่วันที่ 5 เม.ย. 2564
ขณะนี้ สปส. ได้ทยอยส่งเอกสารคำร้องผู้ประกันตนที่ได้ยื่นเรื่องขอรับการช่วยเหลือกับ สปส. ก่อนหน้านี้ ประมาณกว่า 1,000 ราย ให้กับ สปสช. แล้ว เพื่อเสนอให้อนุกรรมการพิจารณาวินิจฉัยคำร้องขอรับเงินช่วยเหลือเบื้องต้น กรณีผู้รับบริการได้รับความเสียหายจากการรับวัคซีนป้องกันโรคติดเชื้อไวรัสโคโรนา 2019 ระดับเขตพื้นที่ ทั้ง 13 เขตทั่วประเทศ เร่งพิจารณาช่วยเหลือผู้ประกันตนที่คงค้างและรอรับการช่วยเหลือความเสียหายจากการฉีดวัคซีนโควิด-19 โดยเร็วที่สุด เช่นเดียวกับคนไทยทุกคนที่ได้รับสิทธิ์ดังกล่างอย่างเท่าเทียมตามนโยบายของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวกลาโหม ทั้งนี้ สปสช. ได้มีการตั้งคณะอนุกรรมการ 12 ชุด ในการเร่งพิจารณาในเขตพื้นที่ กทม.แล้ว
“สำหรับหลักเกณฑ์การพิจารณาการจ่ายเงินช่วยเหลือเบื้องต้นฯ แบ่งเป็น 3 ระดับ ดังนี้ ระดับ 1 มีอาการป่วยต้องรักษาต่อเนื่อง จ่ายไม่เกิน 1 แสนบาท ระดับ 2 เกิดความเสียหายถึงขั้นสูญเสียอวัยวะหรือพิการจนมีผลต่อการดำรงชีวิต จ่ายไม่เกิน 2.4 แสนบาท และระดับ 3 กรณีเสียชีวิตหรือทุพพลภาพถาวร จ่ายไม่เกิน 4 แสนบาท ทั้งนี้ผู้ได้รับผลกระทบจากการฉีดวัคซีนโควิด-19 สามารถยื่นคำร้องขอรับเงินช่วยเหลือเบื้องต้นได้ใน 3 จุด คือ ที่หน่วยบริการที่ไปรับการฉีด ที่สำนักงานสาธารณสุขจังหวัด และที่ สปสช.เขตพื้นที่ ซึ่งหลังจากคณะอนุกรรมการในระดับเขต (ประกอบด้วยแพทย์ผู้เชี่ยวชาญและตัวแทนภาคประชาชน) ได้รับคำร้องฯ แล้วจะเร่งพิจารณาในการจ่ายเงินเยียวยาตามหลักฐานทางการแพทย์และระดับความหนักเบาของอาการไม่พึงประสงค์ที่เกิดขึ้นให้แล้วเสร็จโดยเร็วที่สุด อย่างไรก็ตามหากผู้ยื่นคำร้องไม่เห็นด้วยกับผลการวินิจฉัยสามารถยื่นอุทธรณ์ต่อเลขาธิการ สปสช. ได้ภายใน 30 วันนับแต่วันที่ทราบผลการวินิจฉัย โดยสอบถามรายละเอียดเพิ่มเติมได้ที่ สายด่วน สปสช. 1330 หรือดาวน์โหลดแแบบคำร้องขอรับเงินช่วยเหลือเบื้องต้นกรณีได้รับความเสียหายจากการรับวัคซีนป้องกันโควิดได้
ที่ https://www.nhso.go.th/storage/files/841/001/nhso_VaccinCovid19.pdf” รองโฆษกประจำสำนักนายกรัฐมนตรี กล่าว
-----------------
วันจันทร์ที่ 16 สิงหาคม 2564
กรมราชทัณฑ์ ชี้แจงข้อกล่าวหาผู้ชุมนุมติดเชื้อโควิด-19 จากสถานกักขัง
อธิบดีกรมราชทัณฑ์ ระบุกำลังรอผลการตรวจหาเชื้อโควิด-19 ในผู้ต้องขังที่เกี่ยวข้องกับการชุมนุม และเร่งสอบสวนไทม์ไลน์ของผู้ต้องขังแล้ว
วันที่ 15 สิงหาคม 2564 นายอายุตม์ สินธพพันธุ์ อธิบดีกรมราชทัณฑ์ กล่าวว่าเรือนจำอำเภอธัญบุรี ได้รับตัวนายธนพัฒน์ กาเพ็ง ไว้เมื่อวันที่ 9 สิงหาคม 2564 และได้ดำเนินการตรวจร่างกายอย่างละเอียด รวมถึงตรวจหาเชื้อโควิด – 19 ด้วย ATK (Antigen Test Kit) เมื่อวันที่ 10 สิงหาคม 2564 โดยผลการตรวจเป็นลบ ไม่พบเชื้อโควิดแต่อย่างใด ทั้งนี้ การควบคุมตัวผู้ต้องขังในคดีเกี่ยวกับการชุมนุมทั้งหมดจำนวน 8 ราย นั้น ทางเรือนจำได้จัดสถานที่ควบคุมไว้อย่างเป็นสัดส่วนและชัดเจน โดยมิได้อยู่รวมกับผู้ต้องขังอื่น ซึ่งต่อมานายธนพัฒน์ฯ ได้รับการประกันตัว เมื่อวันที่ 14 สิงหาคม 2564 ทางเรือนจำจึงได้ตรวจหาเชื้อโควิดอีกครั้งเป็นการเบื้องต้นก่อนปล่อยตัว และพบว่า นายธนพัฒน์ฯ ติดเชื้อโควิด -19 หลังจากนั้นทางเรือนจำ จึงได้ตรวจหาเชื้อโควิด -19 ในผู้ต้องขังที่อยู่ร่วมห้องเดียวกันกับนายธนพัฒน์ฯ ทั้งหมด ซึ่งขณะนี้อยู่ระหว่างรอผลการตรวจเพื่อความชัดเจน และหากผลเป็นประการใดจะได้แจ้งให้ทราบอีกครั้ง
ซึ่งในกรณี นายธนพัฒน์ฯ ติดเชื้อโควิด -19 ทางเรือนจำได้ดำเนินการตามแนวทางการปล่อยตัวผู้ต้องขังในภาวะที่มีการแพร่ระบาดอย่างชัดเจน โดยประสานไปยังโรงพยาบาลแม่ข่าย แจ้งให้ญาติทราบถึงผลการตรวจโควิด - 19 แต่เนื่องจากญาติอยู่ต่างจังหวัดไม่สามารถมารับตัวได้ จึงประสานไปยังทนายความของนายธนพัฒน์ฯ และได้แจ้งความประสงค์ขอรับตัวนำส่งศูนย์พักคอยวัดสิงห์ เขตจอมทอง กรุงเทพมหานคร เรียบร้อยแล้ว โดยขณะนี้กรมราชทัณฑ์อยู่ระหว่างการสอบสวนโรคผู้ต้องขังภายในสถานที่ดังกล่าว โดยละเอียดอย่างเร่งด่วน เพื่อให้ได้ความชัดเจนเกี่ยวกับไทม์ไลน์การติดเชื้อของผู้ต้องขังดังกล่าว แต่อย่างไรก็ตามกรมราชทัณฑ์ มิได้นิ่งนอนใจต่อเหตุการณ์ดังกล่าว และยังคงดำเนินการตาม มาตรการด้านสาธารณสุขอย่างเคร่งครัดต่อไป
วันพฤหัสบดีที่ 9 กันยายน 2564
การชี้แจงประเด็นการลักลอบนำเข้าบุหรี่หนีภาษี
สมาคมการค้ายาสูบไทยได้รับการร้องเรียนจากร้านค้าเกี่ยวกับปัญหาบุหรี่หนีภาษี ทำให้ร้านค้าที่ถูกกฎหมายได้รับผลกระทบจากการจำหน่ายสินค้าไม่ได้ และปัญหาบุหรี่เถื่อนที่เข้ามาเป็นจำนวนมากอย่างไม่เกรงกลัวต่อกฎหมาย โดยเฉพาะในพื้นที่จังหวัดสงขลา พัทลุง และสตูล
กรมสรรพสามิตขอชี้แจง ดังนี้
จากการที่บุหรี่ในประเทศปรับราคาสูงขึ้นและสูงกว่าประเทศเพื่อนบ้าน ผู้บริโภคส่วนหนึ่งจึงหันไปสูบบุหรี่ที่มีราคาถูกหรือยาเส้นม้วนเอง สำหรับในพื้นที่ภาคใต้ผู้บริโภคส่วนใหญ่หันไปสูบบุหรี่หนีภาษีหรือบุหรี่เถื่อนซึ่งมีราคาที่ถูกกว่า ส่งผลให้เกิดการลักลอบนำเข้าบุหรี่หนีภาษีเพิ่มมากขึ้น ซึ่งในปัจจุบันมีเส้นทางการค้าบุหรี่หนีภาษีจากประเทศเพื่อนบ้านที่ติดต่อกับชายแดนของประเทศไทยอย่างต่อเนื่องผ่านทางด่านชายแดน เช่น สระแก้ว ปัตตานี จันทบุรี สตูล สงขลาและจังหวัดต่าง ๆ ที่เป็นศูนย์กลางทางการค้า
กรมสรรพสามิตได้ให้ความสำคัญกับปัญหาการลักลอบนำเข้าบุหรี่หนีภาษีที่เกิดขึ้น จึงได้มีมาตรการป้องกันและปราบปรามบุหรี่หนีภาษี ดังนี้
1. จัดทำแผนประจำปีอย่างต่อเนื่องภายใต้โครงการป้องกันและปราบปราบบุหรี่เถื่อน และทำแผนเฉพาะกิจในการปราบปรามบุหรี่ผิดกฎหมาย ซึ่งระดมกำลังเจ้าหน้าที่ที่รับผิดชอบปราบปรามบริเวณชายแดน พร้อมให้ความช่วยเหลือในการปฏิบัติงานของสำนักงานสรรพสามิตภาคและสำนักงานสรรพสามิตพื้นที่
2. จัดตั้งศูนย์ปราบปรามสินค้าออนไลน์ เพื่อเฝ้าระวังและติดตามจับกุมผู้กระทำผิดและผู้ต้องสงสัยทางอินเตอร์เน็ตและสื่อสังคมออนไลน์
3. บูรณาการการทำงานร่วมกับหน่วยงานที่เกี่ยวข้องกับการป้องกันและปราบปรามบุหรี่หนีภาษี เช่น กรมศุลกากร ตำรวจ ทหาร เพื่อสกัดกั้นการลักลอบบุหรี่หนีภาษี
ซึ่งจากมาตรการดังกล่าว ทำให้ในปีงบประมาณ พ.ศ. 2564 กรมสรรพสามิตสามารถจับกุมผู้กระทำผิดเกี่ยวกับสินค้าบุหรี่ผิดกฎหมายได้ทั้งสิ้น จำนวน 6,252 คดี ของกลางจำนวน 1,404,782 ซอง เปรียบเทียบปรับและประมาณการค่าปรับเป็นเงินรวม 1,248,452,588.22 บาท โดยเป็นการจับกุมผู้กระทำผิดในเขตพื้นที่ชายแดนไทย-มาเลเซีย จำนวน 1,792 คดี ของกลางจำนวน 815,981 ซอง เปรียบเทียบปรับและประมาณการค่าปรับเป็นเงินรวม 1,063,263,273.57 บาท ทั้งนี้ กรมสรรพสามิตจะติดตาม ป้องกันและปราบปรามการลักลอบนำเข้าบุหรี่เถื่อนอย่างเข้มงวด เพื่อสร้างความเป็นธรรมและความมั่นใจให้แก่ผู้ประกอบการที่เสียภาษีโดยสุจริต
วันพุธที่ 6 ตุลาคม 2564
ประกาศ ขสมก. ประจำวันที่ 6 ตุลาคม 2564​ พบพนักงานติดเชื้อไวรัส COVID-19 จำนวน​ 4 ราย​
ประกาศ ขสมก. ประจำวันที่ 6 ตุลาคม 2564​ พบพนักงานติดเชื้อไวรัส COVID-19 จำนวน​ 4 ราย​
1) พนักงานการเงินและบัญชี ระดับ 4 งานตรวจสอบ กลุ่มงานบัญชีและงบประมาณเขตการเดินรถที่ 7 เพศหญิง อายุ 58 ปี
2)​ พนักงานเก็บค่าโดยสารรถธรรมดา สาย 111 เพศหญิง อายุ 31 ปี
3)​ พนักงานขับรถโดยสารธรรมดาสาย 111 เพศชาย อายุ 41 ปี
4) พนักงานขับรถโดยสารธรรมดาสาย 159 เพศหญิง อายุ 37 ปี
วันศุกร์ที่ 8 เมษายน 2565
"พิธีรับพระราชทานเครื่องราชอิสริยาภรณ์ ชั้นสายสะพาย เบื้องหน้าพระบรมฉายาลักษณ์ พระบาทสมเด็จพระเจ้าอยู่หัว ให้กับข้าราชการในสังกัดสำนักงานปลัดกระทรวงกลาโหม"
พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย
เนื่องในโอกาสพระราชพิธีเฉลิมพระชนมพรรษา ๒๘ กรกฎาคม ๒๕๖๔ ให้แก่ผู้ดำรงตำแหน่งต่างๆ และผู้กระทำความดีความชอบอันเป็นประโยชน์แก่ประเทศ ศาสนา และประชาชน ซึ่งจงรักภักดีต่อพระมหากษัตริย์ มีความซื่อสัตย์สุจริต บำเพ็ญตนเป็นพลเมืองดี และข้าราชการที่ดี ตามระเบียบและกฎหมาย ก่อให้เกิดประโยชน์แก่ราชการหรือสาธารณชน
โดยในเช้าวันพฤหัสบดีที่ ๗ เมษายน ๒๕๖๕ เวลา ๑๐.๐๐ นาฬิกา พลเอก วรเกียรติ รัตนานนท์ ปลัดกระทรวงกลาโหม เป็นประธานเชิญเครื่องราชอิสริยาภรณ์ให้กับข้าราชการสังกัดสำนักงานปลัดกระทรวงกลาโหมที่ได้รับพระราชทานเครื่องราชอิสริยาภรณ์ ณ ห้องพินิตประชานาถ ในศาลาว่าการกลาโหม โดยมีนายทหารชั้นผู้ใหญ่ได้รับพระราชทานเครื่องราชอิสริยาภรณ์ชั้นสายสะพาย จำนวน ๘๐ นาย ประกอบด้วย มหาปรมาภรณ์ช้างเผือก (ม.ป.ช.) ๗ นาย มหาวชิรมงกุฎ (ม.ว.ม.) ๑๘ นาย ประถมาภรณ์ช้างเผือก (ป.ช.) ๓๐ นาย และ ประถมาภรณ์มงกุฏไทย (ป.ม.) ๒๕ นาย ทั้งนี้ เพื่อเป็นเกียรติประวัติแก่ผู้ที่ได้รับพระราชทานเครื่องราชอิสริยาภรณ์ นับเป็นความปลื้มปิติและสำนึกในพระมหากรุณาธิคุณอย่างหาที่สุดมิได้
#กลาโหม135ปี